**Suomen Lumilautaliitto ry | Finland Snowboard Association (FSA)**

**Toimintakertomus kaudelta 2023-2024**

YLEISTÄ

Kertomusvuosi oli Suomen Lumilautaliiton ry:n 35. toimintavuosi. Suomen Lumilautaliiton (FSA) toimisto sijaitsee Helsingin Sporttitalossa, osoitteessa Valimotie 10, 00380 Helsinki.

FSA on kansainvälisen World Snowboard Federationin jäsen ja toimii Suomen hiihtoliiton valtuuttamana Kansainvälisen hiihtoliiton (FIS) lumilautailulajien edustajana Suomessa.

FSA tekee yhteistyötä Olympiakomitean Huippu-urheiluyksikön, Vuokatti-Ruka Olympiavalmennuskeskuksen, Suomen hiihtokeskusyhdistyksen (SHKY ry), Suomen Hiihdonopettajien (SHORY), Ski Sport Finlandin, Hiihtoliiton ja Ampumahiihtoliiton sekä muiden lajien yhteisöjen kanssa. Yhdenvertaisuus ja tasa-arvoasioissa FSA tekee yhteistyötä mm. Paralympiakomitean kanssa. Lisäksi FSA tekee tiivistä yhteistyötä lumilautailun parissa toimivien erilaisten yhteisöjen ja toimijoiden kanssa. FSA on ollut Suomen Olympiakomitean jäsen vuodesta 2017, Suomen Paralympiakomitea ry:n jäsen vuodesta 2014 (uuden Paralympiakomitea ry:n jäsen vuodesta 2020) ja Protect Our Winters Finland ry:n (POW) jäsen vuodesta 2015.

FSA:n tehtävänä on edistää maamme lumilautailua. FSA:n tavoite on terve ja elinvoimainen lumilautailukulttuuri sekä vahva ja laaja harraste- ja kilpailutoiminta nuorten ja aikuisten parissa.

FSA toimii suomalaisten lumilautailijoiden ja seurojen kattojärjestönä ja vastaa lumilautailun maajoukkuetoiminnasta. Varsinaisia lumilautailuun erikoistuneita seurajäseniä yhdistyksellä oli 31.5.2024 16. Lisenssilaskijoita FSA:lla oli kaudella 2023–2024 252. Henkilöjäsenyys ei kaudella 2023–2024 ollut SuomiSportin kautta mahdollinen.

HALLINTO

FSA:n korkein päättävä elin on sääntömääräisesti kerran vuodessa kokoontuva liittokokous, jossa varsinaisilla jäsenillä on äänioikeus ja henkilöjäsenillä puheoikeus. Kauden aikana järjestettiin sääntömääräinen liittokokous 30.9.2023 etäkokouksena.

Liittokokouksen valitsema kahdeksanjäseninen hallitus työskentelee yhteistyössä FSA:n henkilökunnan kanssa toiminnalle kuuluvien tehtävien parissa.

FSA:n hallitus kokoontui 1.10.2023–31.5.2024 aikana 18 kertaa. Kokouksiin osallistuttiin seuraavasti:

*Simo Silander (4) puheenjohtaja 22.1.2024 asti*

*Kristo Ovaska (17) varapuheenjohtaja*

*Antti Autti (12) puheenjohtaja 4.3.2024 alkaen*

*Lauri Valonen (17) hallituksen jäsen*

*Pekko Manninen (12) hallituksen jäsen*

*Jukka Tukiainen (16) hallituksen jäsen*

*Mikko Terentjeff (5) hallituksen jäsen 28.2.2024 asti*

*Peetu Piiroinen (10) hallituksen jäsen 4.3.2024 alkaen*

*Ella Suitiala (17) hallituksen jäsen*

*Ilkka Hämäläinen (17) hallituksen jäsen*

*Annukka Vassoney (3) toiminnanjohtaja*

Hallitus käsitteli kokouksissaan mm. seuraavia asioita: liiton brändiuudistus, strategia ja visio 2030 asti, roolit ja pelisäännöt, työryhmien kokoonpano, talousarvio ja toimintasuunnitelma kaudelle 2024–2025, kuvaaja-valmentajan palkkaus sekä työyhteisösovittelu. Hallitus on ottanut aikaisempia hallituksia aktiivisemman roolin liiton kehittämisessä. Toiminnanjohtaja kutsuttiin hallituksen kokouksiin 3 kertaa tilikauden aikana.

TALOUS

Yhdistyksen taloudenhoitajana toimi Matias Helle tilitoimisto EMU:sta.

Suomen Lumilautaliitto ry:n tilikausi 1.6.2023–31.5.2024 oli toistamiseen ylijäämäinen usean vuoden alijäämäisten tilikausien jälkeen. Ylijäämä 18 701,30 euroa. Viime kaudella tehtyjen muutosten avulla FSA on saanut kohdennettua toimintaansa onnistuneesti tulojen ja menojen osalta. Uudelleenkohdennusten ja tilitoimiston vaihdoksen ansiosta FSA pyrkii jatkossa panostamaan entistä tarkempaan talouden seurantaan. Päättynyt tilikausi oli tasapainoinen.

Vakaimmat tuotot yhdistys saa vuosittaisesta valtion yleisavustuksesta, Olympiakomitean tehostamistuesta sekä yksityisten yritysten sponsorituesta.

HENKILÖSTÖ

FSA:n palveluksessa oli päättyneellä tilikaudella kolme kokopäiväistä työntekijää.

TOIMINTA

Kauden 2023–2024 aikana kauden FSA:n päätavoitteet olivat maailmancupin osakilpailut, EYOF, X Games, nuorten MM-kilpailut ja World Rookie Tour. Kausi meni yleisesti ottaen hyvin ja suomalaiset laskijat saivat finaalipaikkoja, mutta mitalisijoilta jäätiin.

Tämän lisäksi FSA järjesti paralumilautailun maailmancupin ja Eurooppa Cupin (2) kilpailut Pyhällä, joka on kasvanut merkittäväksi tapahtumaksi paraurheilun kentällä.

Suomen kilpailukiertue sisälsi viisi osakilpailua Iso-Syötteellä, Vuokatissa, Kasurilassa, Tahkolla ja Sveitsissä, joista SM-kilpailut Tahkolla ja Kasurilassa. Toteutuksessa onnistuttiin hyvin ja kokonaisosallistuja määrä nousi 31,4 % edellisen kauden osallistujiin verrattuna.

Tuomarointitoimintaan panostettiin kauden aikana, ja VRUA:n toisen asteen lukio-opintoihin lisättiin tuomarikurssin pakolliseksi. FSA osallistui kaudella myös WSF:n ja FIS:n kansainväliseen toimintaan ja kokouksiin.

Päättynyt toimintavuosi jatkoi edellisen kauden muutoksen oikeaa suuntaa ja luo hyvät edellytykset toiminnan kehittämiseen seuraavalla kaudella.

FSA:n toiminnan pääpaino on aiemmin ollut huippu-urheilussa, mutta jatkossa tullaan keskittymään enenemissä määrin myös niin lajikulttuurin edistämiseen kuin ruohonjuuritason seuratoimintaa, jotta FSA kehittyy monipuolisemmaksi toimijaksi.